עונת האופרה הירושלמית תיפתח בבכורה ישראלית לאופרה La Colombe (היונה) מאת גונו שהועלתה לראשונה ב-1860. אופרה קומית קצרה, משעשעת, אלגנטית, שופעת אינטריגות ובעלת סיום מפתיע שתעלה ב-19 וב-21 בספטמבר בבית שמואל בירושלים, עם הקרנת תרגום לעברית ולאנגלית. זו ההפקה הראשונה של נועמי שלוסר בישראל כבמאית, בניצוחו של עומר אריאלי ותזמורת האופרה הירושלמית. בהשתתפות: זמרת הסופרן הבלגית ליזבת’ דבוס, זמר הבס בריטון יורי קיסין, זמרת הסופרן אביגיל גורטלר- הר טוב ועופרי גרוס כטנור.
“היונה” בבימויה של שלוסר עוברת מפירנצה למונטה קרלו של 1920. הרוזנת סילבי ומר ז’אן משרתה קושרים קשר בסתר לגנוב את יונתו של הוראס, שאיבד את כל הונו בהימורים בקזינו בניסיון כושל להרשים את הרוזנת סילבי אהובתו (שלא השיבה לו אהבה). במאמציה להשיג את היונה – אוצרו היחיד של הוראס – מגיעה סילבי במפתיע אל ביתו ונשארת לארוחת הערב. הוראס המרושש שאינו יכול לערוך סעודה ראויה לאהובתו, מחליט להקריב את היונה ולהגישה לארוחה, אך תכנונים לחוד ומציאות לחוד, והדברים מתגלגלים אחרת. סיפור קליל ומשעשע הנגמר בתפנית מפתיעה.